AV SAMME FORFATTER

Hva nå, kjære (poesi, Forlaget Oktober, 2007)

dette er det vi gjør med hverandre (poesi, Forlaget Oktober, 2009)

Blomsterfraktaler (poesi, Forlaget Oktober, 2011)

Tenkestjerne² (ungdomsroman, Gyldendal, 2011)

Superlangsom (poesi, Forlaget Oktober, 2013)

Ild til oss (poesi, Forlaget Oktober, 2015)

Sitt hos meg (poesi, Forlaget Oktober, 2018)

Kristian Bergquist

jeg klarer det ikke alene

livet är underbart

allting är möjligt

jag vet inte om jag klarar av det här

Lukas Moodysson

hytta

å være alene

jeg vet

at jeg

antakelig

har vært

noe for

spesielt interesserte

problemet mitt

er bare at

andre ikke

har vært

spesielt interesserte

jeg har flytta til skogs

i år

har jeg sett

rev ved veggen

harepus på stien

rådyr foran vinduet

ekorn under fuglebrettet

og der i speilet

ensom ulv

eller om du vil

noe jeg

savner

som jeg

ikke har sett

her oppe i Trysil

kissing booths

er det derfor jeg bor her?

huset mitt

og jeg

deler dette:

det passer oss

godt å ligge litt

usjenert til

det er som faen

glad nerd

når jeg ser på

furukonglas skallspiral

som åpner seg opp i

Fibonaccisekvensen

det her

sier jeg

er mitt

det her

er eremitt

jeg skal være ingen andre steder

her smiler jeg

som om koia mi

magisk har utsikt mot

Walden-vannet til Thoreau

ingen tegn til

brakkesyke

jeg passer fjellstøtt

inn i ingenmannsland

rydder jord

jeg vet ikke

hvor bra det er

å bo helt alene

uti ei øde stue

Ted Kaczynski

i sin selvbygde

uten strøm og vann

utafor Lincoln i Montana

pakka og sendte

ut bomber

så det

kan gå fryktelig galt

men det

kan også gå fint

ja

Bon Iver

bodde i ei

avskåret rønne oppi

nordvest i Wisconsin

og kom ned igjen med

For Emma, Forever Ago

du vet aldri